กรุงเทพมหานคร Kick Off ปล่อยขบวนรถรณรงค์ประชาสัมพันธ์การเลือกตั้งสมาชิกสภากรุงเทพมหานครและผู้ว่าราชการกรุงเทพมหานคร
กรุงเทพมหานคร จัดกิจกรรม Kick Off รณรงค์ประชาสัมพันธ์การเลือกตั้งสมาชิกสภากรุงเทพมหานครและผู้ว่าราชการกรุงเทพมหานคร ณ ลานคนเมือง ศาลาว่าการกรุงเทพมหานคร (เสาชิงช้า) เพื่อเป็นสัญลักษณ์แสดงพลังความพร้อมของกรุงเทพมหานครในการจัดการเลือกตั้งสมาชิกสภากรุงเทพมหานครและผู้ว่าราชการกรุงเทพมหานคร ให้เป็นไปอย่างโปร่งใส ยุติธรรม พร้อมเชิญชวนชาว กทม. ผู้มีสิทธิเลือกตั้งออกมาใช้สิทธิในวันอาทิตย์ที่ 22 พฤษภาคม 2565 ขณะที่ 50 สำนักงานเขต กำหนดจัดกิจกรรมรณรงค์ประชาสัมพันธ์การเลือกตั้งในพื้นที่อย่างต่อเนื่อง โดยวันที่ 11 พฤษภาคม 2565 กำหนดจัดกิจกรรม ณ ลานฝั่งตรงข้ามหมวดทางหลวงบางแค วันที่ 12 พฤษภาคม 2565 จัดกิจกรรม ณ วัดศรีบุญเรือง และท่าเรือสุเหร่าแดง วันที่ 17 พฤษภาคม 2565 จัดกิจกรรม ณ ห้างสรรพสินค้าไอคอนสยาม และสวนสาธารณะใต้สะพานพระราม 8 วันที่ 18 พฤษภาคม 2565 จัดกิจกรรม ณ ลานหน้าห้างสรรพสินค้าเซ็นทรัลลาดพร้าว และวันที่ 20 พฤษภาคม 2565 จัดกิจกรรม ณ ลานหน้าหอศิลปวัฒนธรรมแห่งกรุงเทพมหานคร และลานหน้าห้างสรรพสินค้าเซ็นทรัลเวิลด์         กรุงเทพมหานคร ขอเชิญชวนผู้มีสิทธิเลือกตั้ง มาใช้สิทธิเลือกตั้งในวันที่ 22 พฤษภาคม 2565 ตั้งแต่เวลา 08.00 น.– 17.00 น. ณ หน่วยเลือกตั้งที่ท่านมีชื่ออยู่ โดยสามารถตรวจสอบสิทธิและสถานที่ใช้สิทธิของตนเองได้ทางช่องทางออนไลน์ https://stat.bora.dopa.go.th/Election/enqelectloc/#/ หรือผ่านทางแอปพลิเคชัน   Smart Vote โดยดาวน์โหลดได้ทั้งโทรศัพท์ระบบ iOS และระบบ Android